Taban lo Liyong
Taban lo Liyong er en afrikansk forfatter og kritiker, født i det sydlige Sudan, opvokset i Uganda. Sammen med Okot p'Bitek og Ngugi wa Thiong'o satte han sit præg på det akademiske liv i Østafrika og regionens litterære renæssance i 1970'erne, og han har i en årrække undervist ved universitetet i Juba. I sine værker bestræber han sig på både at fastholde afrikanske værdier og et globalt udsyn.
Titlerne på hans samlinger af poesi, prosa og ordsprog er karakteristiske for den gennemgående polemiske tone: Fixions (1969), Eating Chiefs (1970), Another Nigger Dead (1972) og Ballads of Underdevelopment (1976). Culture is Rutan (1991) indeholder kritik af afrikansk litteratur, erindringer og essays om religion og politik.